
	[bookmark: nev]SZILÁGYI ÁRON
esztétika
MA, 3. félév
Eötvös Loránd Tudományegyetem
Bölcsészettudományi Kar
	






Témavezető:
	Seregi Tamás
egyetemi adjunktus, ELTE BTK




Ranciere - az esztétikai rezsim filozófiája

Miért éppen Rancière, és miért éppen most? Vajon miért került az egyébként hetvenes évek óta aktív francia filozófus hirtelen a kétezres években a filozófia és a kortárs művészeti diskurzus élvonalába? A dolgozat Jacques Rancière filozófiájának azon elemeit keresi, amelyek önmagukban elég újszerűek, egyediek, vagy legalább szokatlanok ahhoz, hogy a figyelmet a francia filozófusra irányítsák. A kérdésfeltevést az is indokolja, hogy hazánkban nem történt még alapos számvetés Rancière filozófiájával, bár nemzetközi sikerének hullámai kétségtelenül nálunk is érezhetőek. Feltételezésem szerint a hirtelen jött siker elsősorban az esztétikai rezsim koncepciójának, valamint Rancière politikafogalmának köszönhető. Az esztétikai rezsim elmélete megkérdőjelez egy sor bevett művészetelméleti kategóriát, s ezzel megnyitja az utat a kalandozó kedvű elemzők számára az elmúlt korok művészetének újraértelmezése felé. A politika esztétikájának és művészethez való viszonyának tisztázása pedig magabiztosságot adhat az el-elbizonytalanodó művészeti gyakorlat számára. Rancière meggyőzően érvel amellett, hogy a művészet az esztétikai rezsimben eleve összetett kapcsolatban áll a politikával. A művészek ezzel az elemzéssel felvértezve úgy érezhetik magukat a társadalom hasznos, sőt „politizálásukkal” hatékony tagjainak, hogy nem kell közvetlenül semmilyen politikai tartalom szócsövévé válniuk. A siker okainak választott fogalmak megértéséhez sorra kell venni az olyan speciális rancière-i terminusokat, vagy sajátos értelemben használt kifejezéseket, mint esztétika, politika, az érzékelhető felosztása, vagy a művészet rezsimei. Külön meg kell vizsgálni a művészet esztétikai rezsimét, a rezsim szimbolikus és paradox alapító eseményét, hogy milyen domináns narratívák alakultak ki a két szélső pólus közti térben, és hogy ezeknek milyen lehetőségei és korlátai vannak. Végül érdekes lehet a kortárs művészeti alkotások és kiállítások Rancière által leírt négy jellemző kompozíciós formáját párbaállítani a 2012-es Documenta kiállítás egy-egy műalkotásával, bizonyítandó, hogy az esztétikai rezsim filozófiája remekül alkalmazható a kortárs művészeti tendenciák elméleti megközelítésére.



